സംസ്കാരത്തിനിടെ മൃതദേഹം പൊലീസ് ഏറ്റെടുത്ത സംഭവം: തൈറോയിഡ് ഗ്രന്ഥിക്ക് പരിക്ക്, കഴുത്തിലെ എല്ലുകള് ഒടിഞ്ഞു വയോധികയുടെ മരണം കൊലപാതമെന്ന് പോസ്റ്റുമോര്ടെം റിപോര്ട്, മകന് കസ്റ്റഡിയില് മാവേലിക്കര: 13.09.2021 സംസ്കാരത്തിനിടെ മൃതദേഹം പൊലീസ് ഏറ്റെടുത്ത സംഭവത്തില് വയോധികയുടെ മരണം കൊലപാതകമെന്ന് കണ്ടെത്തല്. ആലപ്പുഴ തെക്കേക്കരയില് ആണ് നാടിനെ ഞെട്ടിച്ച സംഭവം. ചെറുകുന്നം ലക്ഷംവീട് കോളനിയില് കന്നിമേല് പറമ്ബില് പരേതനായ കൃഷ്ണന്കുട്ടിയുടെ ഭാര്യ ചിന്നമ്മ 80 യുടെ മരണമാണ് കൊലപാതകമാണെന്ന് പോസ്റ്റുമോര്ടെത്തില് കണ്ടെത്തിയത്. സംഭവത്തില് മകന് സന്തോഷിനെ പൊലീസ് കസ്റ്റഡിയിലെടുത്തു. മകന് സന്തോഷിനൊപ്പമായിരുന്നു ചിന്നമ്മയും ഭിന്നശേഷിക്കാരനായ ഇളയ മകന് സുനിലും താമസിച്ചു വന്നിരുന്നത്. വ്യാഴാഴ്ച വൈകുന്നേരത്തോടെ മരിച്ച ചിന്നമ്മയുടെ മൃതദേഹം രാത്രിയോടെ സംസ്കാരത്തിനായി എടുക്കുമ്ബോഴായിരുന്നു കുറത്തികാട് പൊലീസ് എത്തി സംശയം തോന്നിയതിന്റെ അടിസ്ഥാനത്തില് മൃതദേഹം കസ്റ്റഡിയില് എടുത്തത്. മരണത്തില് സംശയമുണ്ടെന്ന് ചൂണ്ടിക്കാട്ടി സമീപവാസികള് കൊടുത്ത പരാതിയിലായിരുന്നു നടപടി. ഇതിന്റെ അടിസ്ഥാനത്തില് പോസ്റ്റുമോര്ടെം നടത്താനായി മൃതദേഹം പൊലീസ് ഏറ്റെടുക്കുകയായിരുന്നു. പ്രാഥമിക മൃതദേഹ പരിശോധനയില് തന്നെ മൃതദേഹത്തിലെ കഴുത്തിലെ ചതഞ്ഞ തരത്തിലുള്ള പാട് കണ്ടെത്തി. തുടര്ന്ന് ആലപ്പുഴയില് പൊലീസ് സര്ജന്റെ നേതൃത്വത്തില് നടന്ന പോസ്റ്റുമോര്ടെത്തില് തൈറോയിഡ് ഗ്രന്ഥിക്ക് പരിക്കേറ്റതും കഴുത്തിലെ എല്ലുകള് ഒടിഞ്ഞതുമാണ് മരണകാരണമെന്ന് കണ്ടെത്തി. ഇതോടെ വൃദ്ധയെ കഴുത്ത് ഞെരിച്ചു കൊലപ്പെടുത്തിയതായി കണ്ടെത്തുകയായിരുന്നു. സംഭവത്തില് കസ്റ്റഡിയില് എടുത്ത മകന് സന്തോഷിനെ ചോദ്യം ചെയ്തു വരുന്നതായി കുറത്തികാട് പൊലീസ് പറഞ്ഞു. കുറത്തികാട് സി ഐ വിശ്വംഭരന്റെ നേതൃത്വത്തിലാണ് അന്വേഷണം നടക്കുന്നത്.